Document ID: 31991L0659

ΟΔΗΓΙΑ ΤΗΣ ΕΠΙΤΡΟΠΗΣ της 3ης Δεκεμβρίου 1991 για την προσαρμογή στην τεχνική πρόοδο του παραρτήματος Ι της οδηγίας 76/769/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήση μερικών επικίνδυνων ουσιών και παρασκευασμάτων (αμίαντος) (91/659/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 79/769/ΕΟΚ του Συμβουλίου της 27ης Ιουλίου 1976 περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήση μερικών επικίνδυνων ουσιών και παρασκευασμάτων (1), όπως τροποποιήθηκε τελευταία από την οδηγία 91/339/ΕΟΚ του Συμβουλίου (2), και ιδίως το άρθρο 2α το οποίο εισήχθη με την οδηγία 89/678/ΕΟΚ του Συμβουλίου (3),
Εκτιμώντας:
ότι η χρήση του αμίαντου ή ακόμη και προϊόντων που έχουν αμίαντο είναι δυνατόν, μέσω της έκλυσης ινών, να προκαλέσει αμιαντίαση, μεσοθηλιώματα και καρκίνο των πνευμόνων- για το λόγο αυτό η θέση σε κυκλοφορία και η χρήση τους θα έπρεπε να υπόκεινται στους αυστηρότερους δυνατούς περιορισμούς-
ότι η οδηγία 83/478/ΕΟΚ του Συμβουλίου (4) για την πέμπτη τροποποίηση της οδηγίας 76/769/ΕΟΚ ορίζει ότι οι ίνες αμίαντου τύπου κροκιδολίθου και τα προϊόντα που τις περιέχουν δεν επιτρέπεται πια, με τρεις εξαιρέσεις, να διατίθενται στην αγορά και να χρησιμοποιούνται- ότι με την ίδια οδηγία θεσπίστηκαν διατάξεις υποχρεωτικής επισήμανσης για όλα τα προϊόντα που περιέχουν ίνες αμίαντου-
ότι η οδηγία 85/610/ΕΟΚ του Συμβουλίου (5) για την έβδομη τροποποίηση της οδηγίας 76/769/ΕΟΚ ορίζει ότι οι ίνες αμίαντου δεν μπορούν πια να διατίθενται στην αγορά και να χρησιμοποιούνται στα παιχνίδια, στα υλικά και παρασκευάσματα των οποίων η χρήση συνεπάγεται ψεκασμό, στα προϊόντα λιανικής πωλήσεως σε μορφή σκόνης, στα είδη καπνιστού, στις θερμαντικές συσκευές καταλυτικής καύσης, στα χρώματα και στα βερνίκια-
ότι ο καλύτερος έλεγχος της κυκλοφορίας στην αγορά και της χρήσης των επικίνδυνων ινών αμίαντου είναι αναγκαίος για την προστασία της ανθρώπινης υγείας, δεδομένου μάλιστα ότι υπάρχουν για ορισμένες χρήσεις υποκατάστατα που θεωρούνται, βάσει ανάλυσης κινδύνου, λιγότερο επικίνδυνα-
ότι ένα μέσο ιδιαίτερα αποτελεσματικό για την προστασία της υγείας των ανθρώπων και του περιβάλλοντος είναι η απαγόρευση της χρήσης ορισμένων ινών, όπως εκείνων από αμφιβολικό αμίαντο, οι οποίες, σύμφωνα με ορισμένες επιστημονικές πηγές, παρουσιάζουν ιδιαίτερα σοβαρούς κινδύνους- ότι για πρακτικούς λόγους, η απαγόρευση αυτή δεν μπορεί προς το παρόν να επεκταθεί σε υλικά που απαντούν στη φύση, όπως μεταλλεύματα και άμμο που περιέχουν ίνες αμίαντου ως φυσικές προσμείξεις-
ότι δεν έχει ακόμη διαδοθεί ευρέως η δοκιμή στερεότητας ινών για την εκτίμηση των κινδύνων, οι οποίοι δημιουργούνται από συγκεκριμένα προϊόντα που περιέχουν αμίαντο- ότι, παρά το γεγονός αυτό, θα πρέπει να προωθηθεί η χρήση προϊόντων τα οποία συνιστούν μικρότερο συνολικό κίνδυνο για τον άνθρωπο και το περιβάλλον-
ότι η οδηγία 91/382/ΕΟΚ του Συμβουλίου (6) για την τροποποίηση της οδηγίας 83/477/ΕΟΚ για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας (δεύτερη ειδική οδηγία κατά την έννοια του άρθρου 8 της οδηγίας 80/1107/ΕΟΚ)-
ότι οι διατάξεις της παρούσας οδηγίας είναι σύμφωνες με τη γνώμη της Επιτροπής για την Προσαρμογή στην Τεχνική Πρόοδο των Οδηγιών των Σχετικών με την Εξάλειψη των Τεχνικών Εμποδίων στο Εμπόριο των Επικίνδυνων Ουσιών και Παρασκευασμάτων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα Ι της οδηγίας 76/769/ΕΟΚ προσαρμόζεται με την παρούσα στην τεχνική πρόοδο όπως εκτίθεται στο παράρτημα που ακολουθεί.
Άρθρο 2
1. Τα κράτη μέλη θεσπίζουν και εκδίδουν πριν από την 1η Ιανουαρίου 1993 τις αναγκαίες διατάξεις για να συμμορφωθούν με την παρούσα οδηγία και ενημερώνουν περί αυτού αμέσως την Επιτροπή, εφαρμόζουν δε τις ανωτέρω διατάξεις μετά την 1η Ιουλίου 1993.
Όταν τα κράτη μέλη θεσπίζουν αυτές τις διατάξεις, οι διατάξεις αυτές αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Η διαδικασία για τέτοιου είδους αναφορές θεσπίζεται από τα κράτη μέλη.
2. Τα κράτη μέλη ανακοινώνουν στην Επιτροπή, το αργότερο 18 μήνες μετά την ημερομηνία της έκδοσής του, το κείμενο των βασικών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία απευθύνεται στα κράτη μέλη. Βρυξέλλες, 3 Δεκεμβρίου 1991.

Labels: 14
20
0
3
15